Boer skiet glo aanvaller dood | Netwerk24
Deur Alet van der Walt 22 November 2020 18:56
'n Boer van die Boschkop-gebied oos van Pretoria het Saterdagaand glo 'n plaasaanvaller doodgeskiet nadat hy eers waarskuwingskote gevuur het.
Kapt. Kay Makhubele, polisiewoordvoerder, sê die man se huisalarm het om 21:00 afgegaan. Die boer wat nie geïdentifiseer wil word nie, het ondersoek ingestel en glo drie mans gesien wat by sy huis inbreek.
Hy het op die aanvallers geskreeu, maar dit het hulle nie afgeskrik nie.
Makhubele sê die boer het toe 'n paar waarskuwingskote afgevuur en sy bure gebel. Die bure het die erf deursoek en op die lyk van 'n onbekende man afgekom.
Die man en sy vrou is in Julie vanjaar ook deur 'n roofbende aangeval. Die aanvallers het toe daarin geslaag om die huis binne te kom en het deur die slaapkamerdeur skote afgevuur.
Die egpaar het in 'n badkamer weggekruip nadat hulle op 'n radio hulp ontbied het. Terwyl hulp op pad was, het die aanvallers goedere uit die huis gesteel.
Makhubele sê niemand is in verband met die nuutste voorval in hegtenis geneem nie en dat hulle klagte van huisroof en moord ondersoek.